सूचना तथा सञ्चारमन्त्री मोहनबहादुर बस्नेतले गोरखापत्र संस्थानको प्रकाशनलाई तत्काल सङ्घीय संरचना अनुसार देशका सातै प्रदेशमा लैजाने तयारी गर्नु जरुरी भएको बताउनुभएको छ । गोरखापत्र संस्थानको बुधबार ‘स्मार्ट गोरखापत्र–२०१८’ को औपचारिक रूपमा शुभारम्भ गर्दै उहाँले यस्तो निर्देशन दिनुभएको हो ।
मन्त्री वस्नेतले संस्थानमा हाल कार्यरत जनशक्तिले आ–आफ्नो दायित्व र जिम्मेवारी बुझेर काम गरेमा गोरखापत्रलाई सातै प्रदेशमा विस्तार गरी निजी क्षेत्रसँग प्रतिस्पर्धा गर्न कुनै समस्या नभएको बताउनुभयो । यी योजनासहित संस्थान अगाडि बढेमा संस्थानको विकास र विस्तारका लागि मन्त्रालयले आवश्यक सहयोग गर्न कहिल्यै पछाडि नपर्ने प्रतिवद्धता व्यक्त गर्दै उहाँले भन्नुभयो, ‘यस विषयमा पहिले संस्थानको व्यवस्थापन तयार हुन जरूरी छ ।’
निजीस्तरबाट सञ्चालित सञ्चारगृहहरू नयाँ प्रविधिसहित सातै प्रदेशमा जाने तयारी गरिरहेको बेलामा गोरखापत्र चुप लागेर बसेमा अब धेरै पछाडि पर्नेतर्फ संस्थानका पदाधिकारी र विभिन्न विभागीय प्रमुखको ध्यानाकर्षण गराउँदै मन्त्री बस्नेतले गोरखापत्रलाई नयाँ प्रविधिसहित सङ्घीय संरचनामा जाने गरी योजना बनाएर अगाडि बढ्नुहोस्,’ उहाँले भन्नुभयो ।
गोरखापत्र संस्थानका अध्यक्ष गोविन्द्र पोखरेलले गोरखापत्रमा सुरू भएको वेवसाइट गोरखापत्रलाई सङ्घीयतामा जान पहिलो खुड्किलो हो भन्नुभयो । संस्थानका महाप्रबन्धक वसन्तप्रकाश उपाध्यायले गोरखापत्रले सुरू गर्न लागेको नयाँ वेवसाइटको बारेमा जानकारी गराउनुभयो । गोरखापत्रले शुभारम्भमा गोरखापत्रको संस्थानको जानकारी राखिने कप्रोरेट वेवसाइट सञ्चालनमा आएको छ । महाप्रबन्धक उपाध्यायको योजना अनुसार उक्त वेवसाइटमा गोरखापत्र र द राइजिङ नेपालका इपेपर, मधुपर्क, युवामञ्च, मुनाको ईम्यागेजिङ र ईपोटल समाचार राखिने जनाइएको छ ।